Papersnake/gushiwen huggingface dataset:
赠酒店崔氏
张白（宋代）

武陵城里崔家酒，地上应无天上有。

南游道士饮一斗，卧向白云深洞口。
送王嘉叟编修出佐南昌
陆游（宋代）

玉殿求衣早，鸾台退食迟。
君看多故日，宁是弃言时。
小作南州计，方观急诏追。
归来上霄汉，莫遣此心移。
晓过城隍街马上看木芙蓉
吕南公（宋代）

秋来风味苦阑珊，偶为繁红略据鞍。何处更期征雁过，祗今聊据故人看。

三冬已至休争气，九月将残未觉寒。自有荣华趁时节，免将憔悴惜幽兰。
舟中
李流谦（宋代）

帆风不饱橹声迟，正是波平月上时。
今夜不知何处泊，买鱼枯酒犒舟师。
石溪山房
孙起楠（清代）

岩石无名誉，栖迟谷口耕。锄犁春雨暗，机杼夜镫明。

礼典传家事，徵书畏友生。汾亭鼓琴意，垂钓岂关情。
洪武甲寅冬十二月祀岳王仁和知县四明陈子善先生夜宿祠下有作因次其韵
凌云翰（元代）

我行古剑关前路，正见岳王坟上树。坟前湖水日夜东，万古不上忠烈去。

汴梁城里胡尘飞，炎精一蔽天无辉。宫墙烟柳自春昼，画梁燕子将谁依。

新愁又到西湖柳，万缕黄金拂人首。长条折取赠行人，谁酹英雄一樽酒。

四弦弹出陌上花，推手为琵却手琶。坡仙有语谁解道，独歌缓缓妾还家。

往古来今无限思，欲著春风恐无地。杜鹃秪解管兴亡，蝴蝶何曾知寤寐。

可怜冻雀纥干山，致身不似艮岳间。翠华已见去冉冉，琼佩无复来珊珊。

西湖信美人间少，彷佛十洲与三岛。独有荒坟老树身，拱把如今成合抱。

白云只在山之巅，随风忽堕诗人前。酒酣载歌白云曲，万事知心惟有天。

宋家秦桧遇元载，奴计专和前志改。岂无祖逖空渡江，亦有鲁连终蹈海。

呜呼自坏万里城，谁挽天河重洗兵。朱仙灵旗一朝返，中原此恨何时平。

昔闻哲王用人杰，鳌极何曾有崩裂。天之所坏不可支，剑锋竟染苌弘血。

背嵬将军万夫雄，丈八蛇矛成武功。左传一篇长在手，正欲运筹帷幄中。

大羊腥膻期尽扫，胡虏前徒万戈倒。咄哉和议竟盈廷，此理无由问穹昊。

子复生孙孙有子，移山不信愚公死。英灵气在天地问，每到祠前即兴起。

升堂再拜有所思，中兴奸相真小儿。良弓遽藏高乌在，万古千秋伤有为。

皇纲讵可成乌有，谁念青衣类黔首。堂堂庙貌民具瞻，公论由来在身后。

朅来吊古心自疑，浩歌似有山灵知。苍茫雷电动神马，恍惚风云生大旗。

秋复春兮春复夏，四时拜扫祠堂下。也知天定能胜人，列土分茅号王者。

丈夫生死有重轻，死非其地如无生。吁嗟吁嗟岳少保，自公之死国不宁。

二帝只在黄龙城，眼枯天地终无情。何如父子麒麟冢，离乱之馀除乘拱。

不教斤斧犯松楸，肯使牛羊上丘垄。诗人夜宿听山泉，出户满目皆荒烟。

不闻金鼓殷地发，但见玉镜当空悬。忠臣之志何烈烈，报国惟公心似缺。

明年卤簿迓为神，湖上花朝春二月。
前以甘子诗酬行之既食乃绿橘也顷年襄阳人遗
梅尧臣（宋代）

昔辨荆州悮，今为越叟迷。
黄甘与绿橘，正似珷似圭。
即日
章甫（宋代）

醉里三春了，山中五载留。
日长知已夏，雨冷忽如秋。
书贷监河粟，箱存季子裘。
曲肱朝睡美，身外付悠悠。
慨时
刘麟（明代）

尽瘁空悲亦罔功，渭滨老子独从容。当时诸葛成何事，只合终身作卧龙。
夜渴挑菜
方岳（宋代）

酒醒山月欲侵楼，小摘园蔬雪满沟。
春入石炉然翠釜，涛翻银满走青虬。
十分脱出诗书味，一色本来风露秋。
莫怪诸人难与语，满腔元只烂羊头。
点绛唇（送李粹伯赴春闱）
曾协（宋代）

小驻征骖，一尊古寺留君住。六花无数。飞舞朝天路。

上苑繁华，却似词章富。春将暮。玉鞭凝伫。总是经行处。
夏日武英殿君臣联句
吴伯宗（明代）

暑渐阳刚济以风，柳丝袅袅水溶溶。彤墀翠殿微风爽，绣户朱帘霁景融。

心定不烦挥巨扇，神清且复抚焦桐。高槐枝上新蝉噪，曲径堤边舞蝶从。

紫燕归巢帷幕静，金鳞跃浪藻芹丰。茶烹石鼎松涛沸，酒泛金瓯琥珀浓。

宝篆香浮时作凤，綵笺毫染画成龙。新诗不减南阳调，沛泽能滋大化功。

笋箨出林风外绿，桃花映日水边红。赓歌永继虞廷治，千载明良此日逢。
赠邓景宪
萧立之（宋代）

两山不隔一层云，金鲫池边夜打门。袖有新诗期短鬓，室无奇字枉芳樽。

客程怀抱仍春潦，人事间关可梦魂。离合悠悠自生理，别情吟恨不堪论。
偈颂三十首
释印肃（宋代）

邪法如冰霜，正道若太阳。
杲日丽天无不照，冰霜仁消洋。
佛说三乘十二部，会来只是一医方。
长年有病不寻药，五千余卷枉施张。
魔王眷属成群队，朝夕巴歌作道场。
唯有普庵真实要，同音异口赞吾皇。
稽首摩耶大肚皮，无忧树下手攀枝。
母子至今无觅处，落花啼鸟示全机。
庞庄敏魁柄帖赞
岳珂（宋代）

汉有德公天下士，皇佑相国实其裔。
虽云出处有同异，今古庞宗开显晦。
我观清我励百世，未若太平以身致。
鹿门遗墨不可觊，聊宝此书贵行志。
兰史为洪银屏校书作红豆图徵诗，为题四绝句 其二
丘逢甲（清代）

漫夸情种海棠娇，记曲奁边更细描。黑是明眸红别泪，画屏银烛可怜宵。
同雪公游千顶纪事十首 其七
释函可（明代）

半日不离松雾里，牵藤穿穴各忘疲。才披破衲瞻新像，旋洗重忘读古碑。

几处茆堂闻蟋蟀，千年石瓮守熊罴。僧头似雪心无事，手煮黄荠进白糜。
张工部挽词
楼钥（宋代）

敕局同寅旧，雌堂屡肯过。
故人今有几，朝士更无多。
问信书犹湿，相望鬓已皤。
忽闻埋璧痛，薤露不成歌。
时宰生日诗三十绝 其十八
周紫芝（宋代）

南北交欢万国宁，不将黔首比金缯。时人未会新盟意，要与思陵作中兴。
木兰花慢 其三
张弘范（元代）

乾坤秋更老，听鼓角，壮边声。纵马蹙重山，舟横沧海，戮虎诛鲸。

笑入蛮烟瘴雾，看旌麾、一举要澄清。仰报九重圣德，俯怜四海苍生。

一尊别后短长亭。寒日促行程，甚翠袖停杯。红裙住舞，有语君听。

鹏翼岂徒高举，卷天南地北日升平。记取归来时候，海棠风里相迎。
保安杨公济书来问疾以诗答之
强至（宋代）

青云意绪渐悠然，白昼昏昏懒欲眠。
诗搅肺肠来暇日，病驱腰脚入衰年。
春来把酒犹能强，老去逢花只漫怜。
童稚情亲今好在，远烦问信到秦川。
宴戎州杨使君东楼
杜甫（唐代）

胜绝惊身老，情忘发兴奇。座从歌妓密，乐任主人为。

重碧拈春酒，轻红擘荔枝。楼高欲愁思，横笛未休吹。
绍兴以后时享二十五首
真宗（宋代）

于皇钦宗，道备德宏。
允恭允备，克类克胆。
孝遵前烈，仁翊函生。
歆兹肆祀，永燕宗祊。
陪师厚游百花洲盘礴范文正祠下道羊昙哭谢安
黄庭坚（宋代）

落日衔城壁，祠东更一游。
悲来惜酒少，安得董糟丘。
偈颂一百六十首 其三十七
释宗杲（宋代）

何似生，莫妄想。直饶透出古今，也是猢狲伎俩。
次何宪韵
王十朋（宋代）

毛颖神明更好须，飞腾入月跨蟾蜍。谁将银管为封邑，端为金华妙简书。

凤翥龙蟠文未称，日光玉洁字还疏。何如今代何平叔，笔阵词源总莫如。
鹊
刘克庄（宋代）

久不闻乌鹊，朝来噪不休。
殊乡无喜事，应为买归舟。
哭车质斋师
李颖（清代）

退之文字羲之字，大江以南首屈指。门前问字车马屯，陶成多士作佳士。

梁溪邵师昨岁殂，同作长歌问天只。邵师既往情感伤，幸得吾师健饭耳。

那堪鹤召游东维，不见人间泪如水。二十年来一刹那，老成凋谢已如此。

呜呼自古谁不死，既死不朽人有几。
临济大师生辰
释德洪（宋代）

靖康二年四月十，眼见耳闻信不及。三玄三要都揭开，露出法身赤吉力。
示子孙
陆游（宋代）

累叶为儒业不隳，定知贤杰有生时。
学须造次常於是，道岂须生或可离？我老已无明日计，心存犹惜寸阴移。
巍巍夫子虽天纵，礼乐官名尽有师。
送范文叔礼部守彭州
楼钥（宋代）

忧国鬓先雪，爱君心似丹。
旌麾虽自适，怀抱未全宽。
直道任三黜，故人怜一寒。
濛阳毋久驻，旋复簉鵷鸾。
雨
陆游（宋代）

薄晚初沾洒，清晨更惨凄。
鱼寒抛饵去，鸦湿就檐栖。
幽涧溅溅溜，长堤浅浅泥。
一杯持自贺，吾事在锄犁。
太常引·红尘白首尚羁縻
姬翼（元代）

红尘白首尚羁縻。忙乱趁多歧。走骨斗行尸。问来往、驱驰是谁。一天风月，一溪云水，此处好栖迟。说与更生疑。似掩耳、偷铃自欺。
小重山（四之四）
贺铸（宋代）

月月相逢只旧圆。迢迢三十夜，夜如年。伤心不照绮罗筵。孤舟里，单枕若为眠。

茂苑想依然。花楼连苑起，压漪涟。玉人千里共婵娟。清琴怨，肠断亦如弦。
次韵杜安行见寄六首
郭印（宋代）

拟作渊明去，宁为祖逖先。
筑庐须近水，卖剑且求田。
短烛窥今古，清樽乐圣贤。
卜邻真有意，相与庆馀年。
别建安
陆游（宋代）

三十年来云水僧，常挑钵袋系行縢。
信缘不作痴巢窟，即是吾家无尽灯。
朱华塔成三首 其三
卢宁（明代）

秩晋文翁郡，台崇卓笔峰。炎荒金翡翠，秋宁玉芙蓉。

化俗知无策，覃恩赖九重。登临惭竹使，题染别花封。
水调歌头（咏茶）
葛长庚（宋代）

二月一番雨，昨夜一声雷。枪旗争展，建溪春色占先魁。采取枝头雀舌，带露和烟捣碎，炼作紫金堆。碾破香无限，飞起绿尘埃。

汲新泉，烹活火，试将来。放下兔毫瓯子，滋味舌头回。唤醒青州从事，战退睡魔百万，梦不到阳台。两腋清风起，我欲上蓬莱。
次韵钱济明赠感慈长老
晁补之（宋代）

我闻栖禅人，一念超十地。
云何别影事，未免依缘气。
譬如幻男女，机废根随废。
不然怖头走，此病穷三世。
邦公狮子吼，曾使诸天喜。
广说无说时，俱成甘露味。
不知室久如，当有天来侍。
城隅竹坞近，梵刹开严閟。
以彼穴中空，清风自来萃。
我生久更事，求愚不求慧。
清风已说法，不用重宣偈。
开祖照人姿，沧波白苹际。
居然九奏妙，往往鱼龙戏。
济明经世才，雕松识寒岁。
怀宝竟迷邦，此岂非良计。
名山寻胜士，投老终深诣。
我自所蕲廉，蝉叶真堪蔽。
吕梁遇仲文留饮志别
李三才（明代）

潦倒从吾好，飘零见汝心。
颜无别后改，交比向来深。
船压鱼龙夜，星稀乌鹊林。
人情惊反覆，肠断《白头吟》。
五代
曾极（宋代）

弑篡起交争，中原战血腥。
王庭更五姓，民户乏孤丁。
耕织常年弛，干戈甚日停。
圣人祈早降，香雾达高冥。
句
苏辙（宋代）

谓语巴东人，世世当讳准。
谢人惠米
顾逢（宋代）

今年俸米不曾收，五字田中自有秋。
二十斛珠光灿烂，且无日籴太仓愁。
丁巳岁腊月二十日喜雪
凌云翰（元代）

快雪连朝遍海涯，眼明无处著尘沙。腊前正欲呈三白，天下方知是一家。

今岁连云宜宿麦，何人剪水作飞花。晚晴便觉春波阔，明日江头理钓槎。
次韵馆中上元游葆真宫观灯 其三
韩驹（宋代）

鸭绿未全生曲沼，鹅黄先已上柔柯。故应春物撩诗思，白发明朝一倍多。
春贴子·皇帝阁六首
真德秀（宋代）

嘉定无疆历，才开弟五春。
金穰端有兆，太岁恰居申。
东山感春诗，次己亥感秋韵 其五
丘逢甲（清代）

变现诸天说法身，穗香醒梦證前因。遍呼黄帝诸孙起，莫作华胥国里人。
南唐一首
刘克庄（宋代）

建隆事得之遗老，畴昔曾参野史看。
后阁夜犹歌玉树，陈桥日已涌金盘。
可怜李主归朝晚，专靠江神立国难。
谁道齐兵当十万，一身杌隉不能安。
题定山梵放轩
胡珵（宋代）

道人避世氛，山腰著只园。
千夫斸青冥，豁达窗户搴。
鬼神间施设，俨护龙象筵。
法鼓空中鸣，龙卧层崖巅。
幽灵骇今昔，异事樵夫传。
眷茲水云侣，精赏托妙缘。
努力办己事，追驾佛祖肩。
凭高发钟磬，梵音落诸天。
况时解禅缚，迢遥倚层轩。
放意万物外，目送孤鸿翩。
避难周姓家席地而眠偶成
陈著（宋代）

夜宿山家谢主翁，安排席藁地炉东。
枕头就借支机石，帕额聊炉箭隙风。
酒瓮下眠添古话，牛衣中卧有时通。
老吾看破人閒事，锦帐牙床总是空。
荷葭坞呈秋崖方工部
吴锡畴（宋代）

怕惊啼鸟推棋罢，为爱落花迂屐行。
窈窈绿云春一坞，游丝飞絮弄新晴。
偈颂一百六十首
释宗杲（宋代）

善法堂前瑞气新，天书来自九重城。
唯凭一句无私语，上祝吾皇亿万春。
菩萨蛮·微云红衬馀霞绮
张元干（宋代）

微云红衬馀霞绮。明星碧浸银河水。猗枕画檐风。愁生草际蛩。河行离塞晚。不道衡阳远。归恨隔重山。楼高莫凭栏。
镇南邸报癸未四月作
王安石（宋代）

赐诏宽言路，登贤壮陛廉。
相期正在治，素定不烦占。
众喜夔龙盛，予虞终灌憸。
太平谈可致，天意慎猜嫌。
西江月
佚名（宋代）

健体安身可美，喜笑化食堪夸。更言一事实为佳。

肥风瘦痨都更。

兼且时光似箭，更加景色难赊。名园等处乐奢华。

一任佳人玩耍。
许靖于交州赠士燮
欧大任（明代）

飞蓬落商秋，飘飖从风移。浮萍无定根，微生寄清池。

伊余少艰窘，马磨匪足资。遭逢预谋议，众衅笺台司。

肘腋乱无象，䲹钦盈路逵。忉怛虑苟宁，扬豫纷流离。

吴人睨分鼎，江左东搴旗。屯险五七奔，罗罻性命危。

汉地不可见，风波渺何之。行构士府君，交南挺雄姿。

佐命才不乏，吴窦占前绥。吴苪率百粤，窦融保西陲。

秉节二霸上，经学人伦师。五岭辑疆场，百室存旅羁。

庆云垂末景，朝阳被光仪。游将濯兰沚，戢羽栖璚枝。

薄随扶摇征，图南以为期。
景禅人求颂
释正觉（宋代）

混处还须转侧看，底时妙在一丝端。
闲云卷雨秋空阔，明月流辉夜水寒。
棹破波光华细碎，梦惊蓬晓影团圞。
真机分应头头准，却出黄芦把钓竿。
四时读书乐·其四
翁森（宋代）

木落水尽千崖枯，迥然吾亦见真吾。
坐对韦编灯动壁，高歌夜真雪压庐。
地炉茶鼎烹活火，一清足称读书者。
读书之乐何处寻，数点梅花天地心。
岁莫官舍书怀二首
王炎（宋代）

三径无资出宦游，归心日夜绕松楸。
络头不尽奔腾志，侧翅聊为饮啄谋。
捉麈纵谈无好客，卷书独坐有清愁。
陶泓毛颍成何事，弹指人间岁月流。
次韵赵公直题米元晖画轴
韩元吉（宋代）

腊前未见梅如雪，春到还惊雪似梅。
可是天公有情思，便令花树一时开。
杜鹃花漫兴
张献翼（明代）

花花叶叶正含芳，丽景朝朝夜夜长。
何事江南春去尽，子规声里驻年光。
悲喜吟
邵雍（宋代）

吴起初辞魏，张仪乍入秦。
西河蒙惠久，南楚受欺频。
矮斋杂咏二十首·小春
华岳（宋代）

闽南十月已春回，无限风光暗裹催。
桃李海棠俱斗艳，谁云梅是百花魁。
与卢员外象过崔处士兴宗林亭
裴迪（唐代）

乔柯门里自成阴，散发窗中曾不簪。

逍遥且喜从吾事，荣宠从来非我心。
和叶枢相送芍药
姜特立（宋代）

平生出处半参辰，胸臆今朝获生陈。
二老白头欣得侣，千枝红艳欲无春。
已拚把酒同中圣，况是司花别有神。
来岁如今好时节，诗翁著句更芳新。
东坡引（九日）
曹冠（宋代）

凉飚生玉宇。黄花晓凝露。汀苹岸蓼秋暮。登高开宴俎。

传杯兴逸，分咏得句。思戏马、长怀古。东篱候酒人何处。芳尊须送与。
次韵郦元与赠于元直道旧二首 其二
刘迎（金朝）

倦游方叹锦囊空，此道谁知一夕东。客里簿书惭老子，诗中旗鼓避元戎。

叩门莫厌经过数，促席聊容语笑同。此乐秪忧儿辈觉，不应品藻待渠公。
宁浦书事六首
秦观（宋代）

南土四时尽热，悉人日夜俱长。
安得此身作石，一齐忘了家乡。
立春内中帖子词·皇帝阁
王珪（宋代）

云捧楼台切绛霄，太平天子未央朝。
螃家春色年年好，万寿觞前奏九韶。
三阳宫侍宴应制得幽字
宋之问（唐代）

离宫秘苑胜瀛洲，别有仙人洞壑幽。岩边树色含风冷，

石上泉声带雨秋。鸟向歌筵来度曲，云依帐殿结为楼。

微臣昔忝方明御，今日还陪八骏游。
幽居二首 其一
葛胜仲（宋代）

幽居无俗韵，胜事特关心。研度疲三豕，床敷戏一禽。

覆舟棋自戒，中圣酒时斟。萧洒侯来访，窗前绿透林。
赠文敬太子挽歌词二首
权德舆（唐代）

盘石公封重，瑶山赠礼尊。归全荣备物，乐善积深恩。

雁沼寒波咽，鸾旌夕吹翻。唯馀西靡树，千古霸陵原。

铜壶晓漏初，羽翣拥涂车。方外留鸿宝，人间得善书。

清笳悲画绶，朱邸散长裾。还似缑山驾，飘飘向碧虚。
罗汉南公塔颂
黄庭坚（宋代）

一点墨漆，元无缝罅。
罗汉云居，天上天下。
出入奋迅，三界无家。
以除恼禅，打鼓弄琵琶。
沈却法船，留下戽斗。
欲得不沈，戽乾劄漏。
踏莎行 寒钟
许嗣隆（清代）

忽到青帘，来从绀宇。疏疏密密閒中数。灯花敲落未曾停，寒宵寂寂长如许。

响断霜中，音回风处。乡园有梦难归去。愁来空外湿无声，潇潇销尽黄昏雨。
工侍国史李丈奉御香祷雪上竺前一夕雪瑞已应道间志喜成诗以示敬借韵同赋 其二
程公许（宋代）

列仙朝罢玉皇家，一色中单衬白纱。才得东皇呈上瑞，万年枝上早开花。
下元节假行视陂塘因与宾友挈儿甥出郭登山归赋二诗示子直春卿及折桂云谷并写呈郡中诸寮友
朱熹（宋代）

庐阜东北际，岧峣五峰尊。中岩穹林绕，青天白云屯。

郡阁有佳眺，徙倚空朝昏。今晨幸休暇，发轫北郭门。

牵萝出林端，蹑屐跻云根。高寻却深宦，小憩欣潺湲。

古殿宿寒霭，新甍丽朝暾。扶藜陟东冈，夙昔规曾轩。

却倚千寻峭，前窥百泉奔。长风卷浮埃，江湖渺相吞。

结架虽未谐，雄瑰已难论。同来俱胜流，晤语仍王孙。

已践支许诺，不惭夙尚魂。赋诗纪兹日，岁晚期相敦。
题信丰县城门六首·清平
罗椅（宋代）

行行西复西，稍喜市声静。
征夫指前路，望望梅花岭。
淡烟鸡犬村，落日牛羊径。
忽见荷锄人，唤起归田兴。
归雁
刘攽（宋代）

楚水几时绿，归鸿前后闻。江湖久漂泊，南北忍辛勤。

意气融融日，声音漠漠云。青冥易凌厉，况复未离群。
德山闻长嫂去世恸念伯修感而有作 其二
袁宏道（明代）

山北山南累亦多，愁缘不尽奈他何。花源正好深深去，又听人间薤露歌。
潘子以落花红满地为题令赋
徐渭（明代）

自古有新终有故，从来无故亦无新。风雨不禁三夜摆，乾坤别换一番春。

醒怜灭烛逃红粉，醉卧沿堤烂锦裀。若使黄金能铸蒂，至今桃李属安仁。
第五岩参药山颂
释义青（宋代）

行尽千山路转高，肯归方忆旧云房。贪寻古调单于曲，暨蹉胡家一韵长。
与张焘太博行忻代间因话江山作
范仲淹（宋代）

数年风土塞门行，说着江山意暂清。
求取罢兵南国去，满楼苍翠是平生。
安顺除夕
段昕（清代）

半身犹逆旅，尘鬓拂霜花。枥寄嘶风马，棱寒绕树鸦。

残杯分岁尽，破壁缀镫斜。检点还乡梦，栖栖天一涯。
题高远楼
曾子良（宋代）

独行三十六峰头，飞过东华百尺楼。
今日中原前日梦，天人极乐世人愁。
后千载续后千载，外九州环外九州。
此处名烦君著眼，区区复记又何求。
稼穑
汪宗臣（宋代）

稼穑病多雨，芜菁种待晴。
垒空惊燕去，池净襯鸥明。
野碓鸣秋杵，风簷响夜筝。
山中凉意早，蚊蚋已无声。
汤泉
王安石（宋代）

寒泉诗所咏，独此沸如烝。
一气无冬夏，诸阳自废兴。
人游不附火，虫出亦疑冰。
更忆骊山下，歊然雪满塍。
拜姑墓
彭氏（清代）

携有诸孙在，嬉声想共闻。未能承妇道，徒尔拜姑坟。

俎豆心先洁，蘋蘩手自薰。凄然松柏下，洒泪满寒云。
送刘松宇太守补郡如京师
罗洪先（明代）

禁足空多送远情，连朝风雨水初生。床头白酒夜须醉，天际青山春正晴。

池草吟成过采石，腰花班入谒承明。曾闻旧郡歌来暮，定有人争问姓名。
陈朝议挽辞 其二
黄裳（宋代）

六拥旌麾一梦阑，陈公桥上小棠间。挂冠桑梓情尤厚，谁愧遗形葬客山。
寄张十二山人彪三十韵
杜甫（唐代）

独卧嵩阳客，三违颍水春。艰难随老母，惨澹向时人。

谢氏寻山屐，陶公漉酒巾。群凶弥宇宙，此物在风尘。

历下辞姜被，关西得孟邻。早通交契密，晚接道流新。

静者心多妙，先生艺绝伦。草书何太苦，诗兴不无神。

曹植休前辈，张芝更后身。数篇吟可老，一字买堪贫。

将恐曾防寇，深潜托所亲。宁闻倚门夕，尽力洁飧晨。

疏懒为名误，驱驰丧我真。索居犹寂寞，相遇益悲辛。

流转依边徼，逢迎念席珍。时来故旧少，乱后别离频。

世祖修高庙，文公赏从臣。商山犹入楚，源水不离秦。

存想青龙秘，骑行白鹿驯。耕岩非谷口，结草即河滨。

肘后符应验，囊中药未陈。旅怀殊不惬，良觌渺无因。

自古皆悲恨，浮生有屈伸。此邦今尚武，何处且依仁。

鼓角凌天籁，关山信月轮。官场罗镇碛，贼火近洮岷。

萧索论兵地，苍茫斗将辰。大军多处所，馀孽尚纷纶。

高兴知笼鸟，斯文起获麟。穷秋正摇落，回首望松筠。
夏日偶成
钱福胙（清代）

百年老树对深庐，绿意方浓画不如。檐鸽有声将哺候，林蝉无不试鸣初。

日长差喜添儿课，性懒生憎答客书。一枕故园清梦熟，起来斜照满庭除。
江上
林亦之（宋代）

败絮沧江上，柴门落日中。
论文谁与共，觅句不须工。
壮思如秋叶，搔头似老翁。
崎岖村浦路，敢自说豪雄。
对菊有感
宗衍（元代）

百草竞春色，惟菊有秋芳。岂不涉寒暑，本性自有常。

疾风吹高林，木落天雨霜。谁知篱落间，弱质怀刚肠。

不怨岁月暝，所悲迫新阳。永歌归去来，此意不能忘。
庐山诸道人游石门诗
慧远（魏晋）

超兴非有本，理感兴自生。
忽闻石门游，奇唱发幽情。
褰裳思云驾，望崖想曾城。
驰步乘长岩，不觉质自轻。
矫首登灵阙，眇若凌太清。
端坐运虚轮，转彼玄中经。
神仙同物化，未若两俱冥。
颂证道歌·证道歌
释印肃（宋代）

在欲行禅知见力，活计千般全不识。
十波罗蜜镇长存，庞公老汉通消息。
九锁山十咏
王易简（唐代）

萧洒殊庭西，玉室青孱颜。
华阳隐邃道，元盖浮尘寰。
紞紞天鼓鸣，烂烂岩屋斑。
谁悬隔凡石，此已非人间。
群仙本容物，为我开重关。
别何肃之
李彭（宋代）

吾党何水曹，明窗饱书传。笔头梦缃桃，秀句出黄绢。

胸中万壑冰，璧月共凝远。未受沈范知，苦乏崔魏见。

效官三径资，立节九秋干。随牒修水濆，未减潘怀县。

谁知舞文吏，抱牍进凫雁。烦苛困疲民，欲作抟沙散。

谈笑罢追胥，老稚无遗患。春风吹城隅，花柳俱纷衍。

胡为动归艎，径去不受挽。病夫卧幽园，念离情莫遣。

营诗持送君，愁云横绝巘。
如梦令·横塘答斜日照扉
朱彝尊（清代）

横塘答斜日照扉，松钗柳带依依。
犹记石桥下，绿阴小舫催归。
花飞，花飞，独自水上湔衣。
夏日梁王席送张岐州
沈佺期（唐代）

秦鸡常下雍，周凤昔鸣岐。此地推雄抚，惟良寄在斯。

家传七豹贵，人擅八龙奇。高传生光彩，长林叹别离。

天人开祖席，朝寀候征麾。翠帟当郊敞，彤幨向野披。

芃芃秋麦盛，苒苒夏条垂。奏计何时入，台阶望羽仪。
湖亭驯象缅王所俸也予以食则跪
陈宝琛（清代）

莽氏遗臣独若存，长侪猿鹿畜林樊。朝朝屈膝娱行路，瓜果艰难一饱恩。
喜陆侍御破石埭草寇东峰亭赋诗
王纬（唐代）

蜂虿聚吴州，推贤奉圣忧。忠诚资上策，仁勇佐前筹。

草木成鹅鹳，戈鋋复斗牛。戎车一战后，残垒五兵收。

野静山戎险，江平水面流。更怜羁旅客，从此罢葵丘。
寄张应和运副二首
邓肃（宋代）

当年曾忝从官班，再拜天颜咫尺间。
今历千山嫌未隐，芒鞋明月又登山。
明道元年章献明肃皇太后朝会十五首
佚名（隋代）

湛湛零露，晞于载阳。
我有旨酒，群臣乐康。
毁饮以德，亦图尔良。
永言修辅，用协天常。
老树
王安石（宋代）

去年北风吹瓦裂，墙头老树冻欲折。
苍叶蔽屈忽扶疏，野禽从此相与居。
禽鸣无时不可数，雌雄各自应律吕。
我床拨书当午眠，能惊我眠聒我语。
古诗鸟鸣山更幽，我念不若鸣声收。
但忧此物一朝去，狂风还来欺老树。
句 其三
周紫芝（宋代）

秋声归草木，寒色到衣裘。
雪后小轩
方回（元代）

纸色光新耸坏櫺，履声忪脆兀閒庭。
饥禽啐砌留奇迹，枯树拿空失丑形。
早与花根添曲糵，可容画手著丹青。
溪西冻瀑融晴滴，欲问岩僧借净瓶。
李仙姑旧隐
华镇（宋代）

云卧人犹近，团茆迹已空。秀岩孤海外，修竹冷江风。

笙鹤今谁赏，星河旧隐通。何当见金碧，华采照淮东。
题满公所作阴壑生虚籁
王灼（宋代）

积雾琐空岩，寒飚振疏木。
游子勿言归，山程太幽独。
望春山
王应麟（宋代）

群峰西南起还伏，湖上丹丘立于独。
神仙寓迹山水间，不在幽于在清淑。
松潭水暖龙欲起，蕙帐人空鹤自宿。
飞云晓驭紫琼车，沆瀣宵涵白银屋。
蓬莱之名不可思，俗客须当避尔躅。
清平乐 山阳舟次
蔡灿（清代）

柳花如雪。浪打船头湿。浊酒瓦盆聊醉月。消受东风寒食。

溪头荠菜开花。前村已卖新茶。回首夕阳西下，山僧曳杖回家。
湓江
邓林（宋代）

远树一重重，烟村与市通。
难寻元亮宅，遥酹菊花丛。
蜀浪番墙外，庐山几席中。
何时边事息，来此作渔翁。
河冰复结复次前韵
苏辙（宋代）

懊恼河冰散复生，徂年近已失峥嵘。
身留短舫厌厌睡，目送飞峥一一轻。
引氵牵低徊疑上坂，打凌辛苦甚攻城。
东风怜我归心速，稍变杨梢百里迎。
久旱府中取虎头骨投邢山潭水得雨戏作
苏辙（宋代）

邢山潭中黑色龙，经年懒卧泥沙中。
嵩阳山中白额虎，何年一箭肉为土。
龙虽生，虎虽死，
天然猛气略相似，生不益人死何负。
虎头枯骨金石坚，投骨潭中潭水旋。
龙知虎猛心已愧，虎知龙懒自增气。
山前一战风雨交，父老晓起看麦苗。
君不见岐山死诸葛，真能奔走生仲达。
送李巨川
张邦奇（明代）

高踪不可及，羸马过溪桥。
欲别青山暮，相看白发饶。
断烟横远浦，急雨乱春潮。
望望仙旌尽，鸟鸣云树遥。
李员外寄纸笔（李伯康也，郴州刺史）
韩愈（唐代）

题是临池后，分从起草馀。兔尖针莫并，茧净雪难如。

莫怪殷勤谢，虞卿正著书。
颂古九十八首
释印肃（宋代）

经入藏，禅归海，
普愿灵，正常在。
除非道满月圆人，共话同知非向背。
送芮国器司业
陆游（宋代）

往岁淮边虏未归，诸生合疏论危机。
人材衰靡方当虑，士气峥危未可非。
万事不如公论久，诸贤莫与众心违。
还朝此段宜先及，岂独遗经赖发挥。
京师逢卖梅花五首
梅尧臣（宋代）

此土只见看杏蕊，大梁亦复卖梅花。
此心还似庾开府，不惜金钱买取夸。
雪晴二首
白玉蟾（宋代）

早上新莺语尚蛮，花无气力倚雕栏。
幸蒙残雪回头早，又遣东风薄倖寒。
题英州金山寺壁 其一
俞似（宋代）

莫遣韝鹰饱一呼，将军谁志灭匈奴。年来万事灰人意，只有看山眼不枯。
和友人论诗二首
汪炎昶（宋代）

原自风骚濬，相从李杜寻。
烟云裁骨制，月露洗胸襟。
所施殊高下，论功声浅深。
亿饶材力赡，政要苦留心。
峡山寺（传奇所记孙恪袁氏事，即此寺，至今
苏轼（宋代）

天开清远峡，地转凝碧湾。
我行无迟速，摄衣步孱颜。
山僧本幽独，乞食况未还。
云碓水自舂，松门风为关。
石泉解娱客，琴筑鸣空山。
佳人剑翁孙，游戏暂人间。
忽忆啸云侣，赋诗留玉环。
林空不可见，雾雨霾髻鬟。
冬夜寄韩弇（一作秋夜寄司空文明）
李端（唐代）

独坐知霜下，开门见木衰。壮应随日去，老岂与人期。

废井虫鸣早，阴阶菊发迟。兴来空忆戴，不似剡溪时。
次韵刘英臣早春见过二绝句 其二
王庭圭（宋代）

春至盘蔬有蕨芽，纸窗竹屋自成家。客来清坐不饮酒，旋破龙团泼乳花。
雨怀安止三首 其一
郭祥正（宋代）

春雨霪难霁，春山阻俊游。绿迷芳草恨，红湿落花愁。

古剑空弹铗，疏帘懒上钩。何当生羽翼，一日似三秋。
感遇诗三十八首·其三十
陈子昂（唐代）

可怜瑶台树，灼灼佳人姿。
碧华映朱实，攀折青春时。
岂不盛光宠，荣君白玉墀。
但恨红芳歇，凋伤感所思。
画松歌为梅瞿山作
潘耒（清代）

画松不难落松似，贵得寒空磊落意。一片梢云拂雪姿，巍峨迥落凡柯异。

梅君都官之后人，才华标格都绝尘。善画尤工作松树，寸管貌出千龙鳞。

孤根直干势奇矫，烟涛漠漠开清晓。直如白虹亘晴霄，怒如苍龙作鳞爪。

端如岩廊坐伟人，高如深林出遗老。一气淋漓入化工，千寻错落舒怀抱。

毕宏韦偃不可追，粉本岂是人工为。十年看松甫落笔，黄山万树为君师。

黄山之松信奇绝，太古以来无斩伐。十步蟠拿九步折，行空偃地无罅缺，支撑岩崖碍日月。

嗟我不得掉臂行游于其间，尘沙日夕彫壮颜。徒对慈仁两秃干，朝行婆娑暮忘还。

梅君何当访尔就茅屋。抱琴醉枕松根宿，看君作画题诗老亦足。
送姜仕可去馆
黄庚（元代）

行止非人可豫谋，爱君无计为君留。张仪失策犹存舌，穆傅知机可掉头。

黯黯别怀江路晚，萧萧行李驿亭秋。明年我亦携书去，不落人间第二筹。
句
林栗（宋代）

千年依旧长安土，万里思归帝子家。
李子西送佛头青花得自永宁王宫中盖牡丹之殊
薛蕙（明代）

故人真好事，为我致名花。
书寄夷门道，春来帝子家。
玉肌明素雪，翠袖影青霞。
合避金仙号，更名萼绿华。
暮秋答朱记室诗
何逊（南北朝）

游扬日色浅。
骚屑风音劲。
寒潭见底清。
风色极天净。
寸阴坐销铄。
千里长辽逈。
桃李尔繁华。
松柏余本性。
故心不存此。
高文徒可咏。
大观祀社稷九首
佚名（隋代）

崇崇广坛，严恭祀事。
威德孔时，周旋进止。
锵若环佩，诚通于幽。
相于农植，邦其咸休。
云谷杂诗十二首 其八 倦游
朱熹（宋代）

故人千里别，约我仍丹丘。云何一解散，书到令人愁。

此山岂不幽，何必赋远游。
剑江夜泊
陈吾德（明代）

去时枫树青，回来枫叶丹。丹青转瞬韶华改，逐客天涯何日还。

曾忆乘槎剑江侧，剑气光芒照颜色。扁舟今两宿江干，蓬鬓如丝非往昔。

呼童独酌还独醒，醒来仍把剑文拭。掌中寒露滴芙蓉，波心隐隐见蛟龙。

神物变怪每如此，岂终沦落在泥土。君不见淮安市上多少年，匍伏英雄在眼前。

又不见大鹏抟风九万里，学鸠群笑枋榆里。吁嗟人生有酒且尽倾，未须反覆论世情。

推蓬四顾月光白，忽然飞鸟向我鸣。问之何事向南征，黄云紫水天溟溟。

愿因双翼一寄声，飞鸟长逝不我答，焚香夜读中黄经。
东坡秋意，寄元八
白居易（唐代）

寥落野陂畔，独行思有馀。秋荷病叶上，白露大如珠。

忽忆同赏地，曲江东北隅。秋池少游客，唯我与君俱。

啼蛩隐红蓼，瘦马蹋青芜。当时与今日，俱是暮秋初。

节物苦相似，时景亦无馀。唯有人分散，经年不得书。
成父来自玉眼审知有送行诗且以见及次韵
赵蕃（宋代）

思君一夕或三起，诗卷曷从来眼里。
骤疑笑语接秋窗，不悟江眼隔吾里。
近来海内诗好谁，贱目可怜空贵耳。
谪仙既作东眼称，杜陵亦贵衡阳纸。
吾人得穷固其分，幽谷安能争市倚。
何当与子弃兹世，卜居在在佳眼水。
不同渊明田潠，即效龟蒙耕甫里。
文成不作封禅词，相我于耜并举趾。
江城梅花引
刘辰翁（宋代）

相思无处著春寒。傍阑干。湿阑干。似我情怀，处处忆临安。想见夜深村鼓静，灯晕碧，为傍人，说上元。

是花是雪无意看。雨摧残。雨摧残。探春未还。到春还、似不如闲。感恨千般、憔悴做花难。不惜与君同一醉，君不见，铜雀台，望老瞒。时邻居声妓有物化之感。
吊曹庆之
李俊民（金朝）

杯酒中间气沓拖，从教千丈起风波。丝棼世事无一可，花落人生得几何。

休向棘林长夜哭，试听蒿里送行歌。岂容身后钟君在，阿骛如今嫁者多。
相和歌辞。铜雀妓
乔知之（唐代）

金阁惜分香，铅华不重妆。空馀歌舞地，犹是为君王。

哀弦调已绝，艳曲不须长。共看西陵暮，秋烟生白杨。
庆清朝·禁幄低张
李清照（宋代）

禁幄低张，彤阑巧护，就中独占残春。容华淡伫，绰约俱见天真。待得群花过后，一番风露晓妆新。妖娆艳态，妒风笑月，长殢东君。
东城边，南陌上，正日烘池馆，竟走香轮。绮筵散日，谁人可继芳尘。更好明光宫殿，几枝先近日边匀。金尊倒，拚了尽烛，不管黄昏。
舟中偶题
王十朋（宋代）

绿水客星濑，薰风婺女溪。来寻处士隐，归向斗中栖。
林顺卿
周必大（宋代）

广文行实称才华，如节鸾和驭宝车。曾燕琼林天一握，却吟玉宝示三家。

大篇追补唐诗阙，盛事常留鲁頖誇。别有冰姿延客住，白池剩种白莲花。
病中王邦宪见过以诗为谢因以当别
周紫芝（宋代）

别后衡门久不开，壮心消尽已成灰。白头羁客病中老，青眼故成天外来。

相见有时那易得，语离终在莫频催。山城归路应残腊，早寄春风岭上梅。
玉烛新
赵文（宋代）

梅花新霁後。正锦样华堂，一时装就。洞房花烛深深处，慢转铜壶银漏。新妆未了。奈浩荡、春心相候。香篆里、簇簇笙歌。微寒半侵罗袖。

侵晨浅捧兰汤，问堂上萱花，夜来安否。功名漫斗。漫赢得、万里相思清瘦。蓝袍俊秀。便胜却、登科龙首。春画永，帘幕重重，箫声缓奏。
题宗原常医卷
王祎（明代）

传家自有回銮疏，择术深攻素问篇。莫道史迁今日少，仓公同传待他年。
读王褒传
吴祖修（清代）

金马祠神事已遥，子渊才擅汉宣朝。非无《圣主贤臣颂》，只教宫人记《洞箫》。
出州宅
王十朋（宋代）

官居到处邮传，岁月惊人电飞。惆怅同来德耀，故乡不与同归。
衢州道中作
陆游（宋代）

耿耿孤忠不自胜，南来清梦遶觚棱。
驿门上马千峰雪，寺壁题诗一砚冰。
疾病时时须药物，衰迟处处少交朋。
无情最恨寒沙雁，不为愁人说杜陵。
玉簟凉 题次香悼亡词后
易顺鼎（清代）

珠涨迷江。是万里泪痕，报答成双。丝丝花气息，怎断了偏长。

离红无主，又霎时换作，缟梦冰凉。收影去，早暗消龙骨，偷费乱肠。

檀郎。春尘锦瑟，秋雪玉箫，赢得此恨茫茫。仙山天样远，那觅返魂香。

虚幌旧并倚处，有小月飞上钗梁。芳约准，待拚他连理唐昌。
和师厚郊居示里中诸君
黄庭坚（宋代）

篱边黄菊关心事，窗外青山不世情。
江橘千头供岁计，秋蛙一部洗朝酲。
归鸿往燕竞时节，宿草新坟多友生。
身後功名空自重，眼前樽酒未宜轻。
南山晓归
赵完璧（明代）

苦爱云山风景幽，百年心事几曾休。是谁于此长相绝，顾我而今不自由。

翠巘有情遥送客，苍烟驱马重回头。尘罗卒抱崆峒恨，多少浮荣多少愁。
都昌阻风用陈后山韵与诸生
邵宝（明代）

北风朝将东，濛濛复江雨。云谷淡还浓，匡庐渺何许。

水神本无心，似为行人怒。望望落星湾，只尺不可渡。

左蠡悬孤厓，古号险阻所。猛夫纵当前，焉用力扼虎。

忆当岚光开，诗景恣探取。风雩寄晴峰，点也吾与汝。

晦明固有时，今昔异闻睹。布泉水双绅，炉峰烟一缕。

船窗坐无聊，令人邈怀古。悠悠黄鹤楼，远思孰能禦。

宁辞酒杯宽，更爱诗律富。江氛有恒占，倚津问行贾。

冥冥白映空，洞庭浸全楚。南风一转移，至日堪指数。

诸生故多情，侍我同笑语。大哉天地间，茫茫分散聚。

题诗记淹留，知者书付与。
梦中作 其二
刘允（宋代）

尽日看山不厌山，白云飞去又飞还。傍人莫指云相似，云自无心我自闲。
宣徽使河东经略使郑文肃公挽歌二首
司马光（宋代）

璿玑敷帝命，金节护边兵。
尽付将军制，真为儒者荣。
扶摇言上击，濛汜忽西倾。
罢市人相吊，纷纷满百城。
或诵施西亭暮春之句凄然感怀追武其韵
许相卿（明代）

石磴閒高眺，溪乡豁俯临。晴峦多爽气，春事已繁阴。

潮带虹边雨，云连鸟外林。美人遗妙语，惆怅细悲吟。
同声歌
沈蕙玉（清代）

少小属闺闼，感君意缠绵。聘以明月珠，迎以黄金鞯。

结缡自今明，誓好永百年。采兰涉秋水，荐藻奉华筵。

合欢裁作被，朱丝操作弦。虽无兰蕙姿，向日呈芳妍。

一身皆君有，寸心私自怜。何用答嘉惠，持以弃豆笾。

在天莫为云，雨落难上天。在地莫为影，日暮愁弃捐。

婉娈保素志，跬步称比肩。
赵广安挽诗
魏了翁（宋代）

蚤志周程学，期窥孔孟心。
人千行马贵，我爱隙驹阴。
秋树檠苍干，霜空耸翠岑。
一生迂事业，造物作知音。
阴山七骑
孔平仲（宋代）

青毡作帽黑药靴，进退飒飒生风沙。胡歌胡舞胡两跪，问胡何为乃至此。

象胡之人假为之，朱颜的皪秀两眉。手操弓矢仰视天，如见飞雁驰平川。

主称此乐直万钱，坐客竞饮黄金船。世人见识无百年，追欢收快贵目前。

当时披发祭于野，自非辛有谁知者。
又五首
邵雍（宋代）

前有亿万年，后有亿万世。
中间有寿人，未过百来岁。
出口无善言，行身无善珞。
徒有人之身，殊无人之贵。
题郑山人居
黄滔（唐代）

履迹遍莓苔，幽枝间药裁。枯杉擎雪朵，破牖触风开。

泉自孤峰落，人从诸洞来。终期宿清夜，斟茗说天台。
闻方伯彭公上荐剡 其一
陈献章（明代）

当时尊孔孟，用世必诗书。夫我何为者，先生非过欤。

长歌扶晚醉，短发向秋疏。坐惜篱前水，垂竿试钓鱼。
次韵郭教授雪二首
陈造（宋代）

霏霏透隙上承尘，想见园林玉树春。
明日银杯随宝马，城东应有探梅人。
春旱
刘克庄（宋代）

秧愁晴暴死，花怕雨摧残。野老非常惧，天公不自安。
次韵四十叔父白鹿之作
朱熹（宋代）

诛茅结屋想前贤，千载遗踪尚宛然。故作轩窗挹苍翠，要将弦诵答潺湲。

诸郎有志须精学，老子无能但欲眠。多少个中名教乐，莫谈空谛莫求仙。
秋郊有感
刘廷玑（清代）

数载重经此地过，荒林不复听樵歌。满山落日行人少，一路新樵战骨多。

彫敝那堪频水旱，转输况未息兵戈。书生空洒西风泪，静掩柴门可奈何。
赠沈沅陵
赵蕃（宋代）

绍圣同年今几家，泛然游宦偶天涯。
先因避贼来江左，身欠看天到永嘉。
世禄相期会腾踏，束书宁复漫咨嗟。
我今天色催归意，君政黄紬稳听衙。
苏幕遮 咏友人叹身
王哲（金朝）

省其身，钤其口。赢得清闲，自在逍遥走。随分为生应永久。不义之财，且缩拿云手。少追陪，微饮酒。节色搜身，新认元初秀。认正三光兼孝友。不祝神祗，也得长春寿。
和士特栽果十首 其一 桃
刘子翚（宋代）

手种桃花满北山，花红艳艳照春湾。不知何代儿孙老，却见渔舟乍往还。
山行
卫宗武（宋代）

麦畦桑陇夹蔬花，远水晖晖目欲斜。
一片野光涵列岫，翠微深处有人家。
春景 其一 绝域改春华
刘辰翁（宋代）

绝域何堪久，悠悠日又斜。未能辞客况，更自改春华。

故国三千里，荒春八九家。一声幽谷鸟，满眼故园花。

渐煖回归雁，馀寒倚暮鸦。陌头看过客，歌吹拥毡车。
题四景画 其四
杨荣（明代）

千仞瑶华拥翠峦，深深林密玉光寒。轻舟一棹归何处，疑是山阴月夜看。
和库部李员外秋夜寓直之作
宋之问（唐代）

相庭贻庆远，才子拜郎初。起草徯仙阁，焚香卧直庐。

更深河欲断，节劲柳偏疏。气耿凌云笔，心摇待漏车。

叨荣厕俦侣，省己恧空虚。徒斐阳春和，难参丽曲馀。
无兔而用鸡毛无直干而用粗竹坐是二者故封川
郑刚中（宋代）

何用生花曾入梦，岂须大笔要如椽。
自应优冠湘东品，斑竹容渠作比肩。
宿白鹭洲，寄杨江宁
李白（唐代）

朝别朱雀门，暮栖白鹭洲。波光摇海月，星影入城楼。

望美金陵宰，如思琼树忧。徒令魂入梦，翻觉夜成秋。

绿水解人意，为余西北流。因声玉琴里，荡漾寄君愁。
破惑歌
李道纯（元代）

堪嗟世上金丹客，万别千差殊不一。执象泥文胡作为，摘叶寻枝徒费力！

采日精，吸月华，含光服气及吞霞。敛身俯仰为多事，转睛捏目起空花。

炼稠唾，咽津液，指捏尾闾并夹脊。注想存思观鼻端，翻沧到海食便溺。

守寂淡，落顽空，兀兀腾腾做奔功。更有按摩并数息，总与金丹理不同。

八段锦，六字气，闭谷休粮事何济。执着三峰学采阴，九浅一深为进退。

扰腰兜肾守生门，屈伸导引弄精魂。对炉食乳强兵法，个样家风不足论。

更有缩龟并闭息，熊伸鸟引虚劳役。摩腰居士腹中温，行气先生面上赤。

擎天鼓，抱昆仑，叩齿集神视顶门。虚响认为雄虎啸，肚鸣道是牝龙吟。

烧丹田，调煮海，昼夜不眠苦打睚。单衣赤脚受煎熬，前生欠少饥寒债。

常持不语谩徒然，默朝上帝怎升迁？呵手提囊真九伯，摩娑小便更狂颠。

弄金枪，提金井，美貌妇人为药鼎。采她精血唤真铅，丧失元和犹不省。

有等葛藤口头禅，斗唇合舌逞能言。指空话空干打哄，竖拳竖指不知原。

提话头，并观法，捷辩机峰喧霅霅。拈槌竖拂接门徒，瞬目扬眉为打发。

参公案，为单提，真个高僧必不然。理路多通为智慧，明心见性待驴年。

道儒僧，休执着，返照回光自忖度。忽然摸着鼻孔尖，始信从前都是错。

学仙辈，绝谈论，受气之初穷本根。有相有求俱莫立，无形无象更休亲。

心非火，肾非水，凡精不可云天癸。黄婆元不在乎脾，玄牝亦休言口鼻。

卯非兔，酉非鸡，子非坎兮午非离。一阳不在初三四，持盈何执月圆时。

肝非龙，肺非虎，精华焉得为丹母。五行元只一阴阳，四象不离二玄牝。

采药川源未易知，汞产东方铅产西。离位日魂为姹女，坎宫月魄是婴儿。

为无为，学不学，缘觉声闻都倚阁。我今一句全露机，身心是火也是药。

身心定，玄教通，精气神虚自混融。三百日胎神脱蜕，翻身拶碎太虚空。
寒灯
韩淲（宋代）

拨剔寒灯燄，消停煖酒杯。醉从愁畔过，梦自觉中回。

幽兴故为熟，衰颜底用催。小园荒草外，山意数枝梅。
古殿珠
吴则礼（宋代）

塞上归来两鬓蓬，饱知边马依北风。
从他垂棘连城璧，乞吾僧伽古殿红。
园居荒芜春至草生日寻野蔬以供匕箸今日枯蘖间得蒸菌四五亦取食之自笑穷甚戏作此诗一首
程俱（宋代）

平生嗫嚅口，出语无媚悦。定非肉食姿，赋分在藜蕨。

侨居得空园，穷陋亦清绝。分阴岂不惜，饱睡送日月。

芜菁不须种，众草今已茁。朝来一雨过，青细皆可掇。

东篱有更生，杞狗仅堪捋。乃知天随生，岂羡五鼎列。

堂萱不吾负，芽甲破春雪。縻身荐瓢箪，解我忧思结。

荠花虽未繁，着地烂于缬。惊雷发蒸菌，自可当夏鳖。

马兰亦芳脆，人苋固凡劣。晴朝当炙背，俯偻事挑抉。

家人各盈襜，汲井手自挈。满炊太仓陈，侑以冬菹冽。

盘中长阑干，置馈每虚撤。恨无箨龙苞，此味那得阙。

长谣青青槐，馋液想庭樾。妻孥覆相诮，男子志勋烈。

君非老浮图，菜本可长齧。况兹闲草木，岂为刀匕设。

乃翁笑摩腹，万事付一吷。此中有真趣，勿为儿辈说。
满庭芳（荷花）
赵长卿（宋代）

竹飐斜梢，荷倾余沥，晚风初到南池。雨收池上，高柳乱蝉嘶。冉冉莲香满院，夕阳映、红浸庭闱。凉生到，碧瓜破玉，白酒酌玻璃。
思量，浮世事，枯荣辱宠，欢喜忧悲。算劳心劳力，得甚便宜。粗有田园笑傲，拣些个、朋友追随。好时景，莫教挫过，撞著醉如泥。
南乡子 题陈莲汀疏香清影，是其亡姬吴氏照也
钱斐仲（清代）

往事付朝云。惹取愁霜染鬓新。最是画帘垂细雨，黄昏。

翠羽啁啾独掩门。

明月认前身。一段冰绡渍泪痕。只有真真呼不起，伤神。

竹外疏花又返魂。
蝶恋花
刘翰（宋代）

团扇题诗春又晚。小梦惊残，碧草池塘满。一曲银钩帘半卷。绿窗睡足莺声软。

瘦损衣围罗带减。前度风流，陡觉心情懒。谁品新腔拈翠管。画楼吹彻江南怨。
盘居六章
项安世（宋代）

宝峰之阴，其山深深。
有美一人，琼弁玉簪。
挽吴九伯丰县丞诗 其二
韩淲（宋代）

养志年方盛，持身德已明。一官虽未达，百岁岂销声。

师友嗟零落，宾亲自送迎。翩翩丹旐远，老泪亦须倾。
【正宫】黑漆弩_晚泊采石，
卢挚（元代）

晚泊采石，醉歌田不伐【黑漆弩】，因次其韵，寄蒋长卿佥司、弩芜湖巨川。
湖南长忆嵩南住，只怕失约了巢父。舣归舟唤醒湖光，听我篷窗春雨。故人倾倒襟期，我亦载愁东去。记朝来黯别江滨，又弭棹蛾眉晚处。
叔平学士知青州
韩琦（宋代）

厌直图书府，思为海岱州。郡符分竹使，亲膳洁兰羞。

文石输忠分，仙山进职优。过家门纳驷，卜地陇眠牛。

暮霰凌羁玉，朝暾艳戟油。恩宽敷汉札，政善洽齐讴。

水际春芳盛，尊中客酝浮。物饶三服丽，居乐五民游。

松鬣低容宴，峰螺翠入楼。行闻西掖召，真赏莫淹留。
叶处士画貂蝉喜神见惠
楼钥（宋代）

重烦妙手费丹铅，貌出衰容信宛然。
君看头颅已如许，岂堪头上著貂蝉。
答观子毅省郎
林弼（明代）

十行紫诏百蛮来，一道炎云万里开。桂岭已通新道路，梧江犹里旧亭台。

剧谈风起鱼龙窟，丽句春生锦绣堆。恼我懒看腰下剑，对君且覆掌中杯。
忆云之
元稹（唐代）

为鱼实爱泉，食辛宁避蓼。人生既相合，不复论窕窕。

沧海良有穷，白日非长皎。何事一人心，各在四方表。

泛若逐水萍，居为附松茑。流浪随所之，萦纡牵所绕。

百龄颇跼促，况复迷寿夭。芟发君已衰，冠岁予非小。

娱乐不及时，暮年壮心少。感此幽念绵，遂为长悄悄。

中庭草木春，历乱递相扰。奇树花冥冥，竹竿凤褭褭。

幽芳被兰径，安得寄天杪。万里潇湘魂，夜夜南枝鸟。
贺郑漕三首
黄公度（宋代）

天子欲宽南顾忧，绣衣曾是旧人求。
山川不改元负采，父老能言昔政猷。
襦裤疲民应枕奠，纪纲新度觉钱流。
年灵一种同天地，雨露何偏十四州。
送郑寺丞过洪州 其二
彭汝砺（宋代）

清风不可近，碎璧缀圆规。翰墨传家学，风流蕴素资。

龙孙藏旧节，蟾桂毓新枝。愿听功名起，青云慰所思。
谚语后人引梁世谚论史职
佚名（隋代）

上车不落则著作，体中保如则秘书。
阿克苏城被水驰往勾当记事
铁保（清代）

我昔建节吴江边，日与阳侯为比肩。经年襆被驻袁浦，黄水未退湖水连。

今兹远谪疏勒地，万三千里驰风烟。黄沙白草半戈壁，幸无水患遭迍邅。

不图五月雪水涨，极天骇浪奔巨川。阿克苏城被淹浸，哀哉回户家无椽。

城垣仓库尽圮倒，游商戍卒愁颠连。我闻邮报束装去，铜钲火伞相熬煎。

兼程十日到尚早，灾黎如望云霓悬。先散金钱作抚恤，后蠲租税拯市廛。

官衙兵舍工毕举，更筑堤岸筹防宣。以工代赈良法在，稍喜编户得安全。

飞章驰骑报天子，如伤怀抱慰乾乾。嗟余每与谁作难，捍御无术成播迁。

一城鸿雁得安堵，聊藉此役弥前愆。长歌再拜阳侯去，莫更与我同周旋。
送黄晔明府岳州湘阴赴任
厉玄（唐代）

恩沾谴雪几人同，归宰湘阴六月中。商岭马嘶残暑雨，

席帆高挂早秋风。贡名频向书闱失，飞檄曾传朔漠空。

西省尚嗟君宦远，水鸡啼处莫听鸿。
闺情
李端（唐代）

月落星稀天欲明，孤灯未灭梦难成。
披衣更向门前望，不忿朝来鹊喜声。
梦中为人跋画两绝
刘克庄（宋代）

三相入朝马，诸妻照夜骢。
故应留小蹇，专载拾遗公。
花鸟皆诗料，江山即画图。
暮归锦囊重，压杀小奚奴。
食虀
陈与义（宋代）

君不见领军家有鞋一屋，相国藏椒八百斛。
士患饥寒求免患，藏儿已足忧不足。
但龙平生受鬼笑，无钱可使宜见渎。
但当与作谪仙诗，聊复使渠终夜哭。
诗中有味甜如蜜，佳处一哦三鼓腹。
空肠时作不平鸣，却恨忍饥犹未熟。
冰壶先生当立传，木奴鱼婢何足录。
颜生狡狯还可怜，晚食由来未忘肉。
次韵李怀安赠何宪五绝 其三
王十朋（宋代）

梦魂闻说到无何，曾共神官壮者哦。妙墨雄文满天下，士衡应亦患才多。
春日杂言二首 其二
唐庚（宋代）

庭前杨柳枝，春来蔚然绿。老翁鬓边青，已去不可复。

举杯属春风，此理竟如何。转首飞杨花，春风自蹉跎。
兰溪女儿浦晓寒
杨万里（宋代）

前年寒早热亦早，去年寒迟热亦迟。
何曾寒暑有迟速，通融三年那兑支。
人生何必早得意，芍药荣时牡丹瘁。
荣枯迟速一笑休，顺风今日好行舟。
浣溪沙
向子諲（宋代）

姑射肌肤雪一团。掺掺玉手弄冰纨。著人情思几多般。

水上月如天样远，眼前花似镜中看。见时容易近时难。
江云
梁以壮（明代）

空阔孤逾白，蓬莱隔几重。抱愁难化水，含雨不归龙。

渡口立残月，天边作一峰。多情如有此，临镜惜秋容。
嘉定巳巳立秋得膈上疾近寒露乃小愈
陆游（宋代）

小诗苦思凭谁赏，绿酒盈尊每独倾。
老境情悰例如此，不须惆怅感余生。
和曾郁文韵
刘永之（明代）

□戍鸣笳起画楼，满天凉月恨悠悠。离人一夜思亲梦，度尽巴江楚水秋。
李盐铁二首（一首题作李监宅，已见第九卷中）
杜甫（唐代）

落叶春风起，高城烟雾开。杂花分户映，娇燕入檐回。

一见能倾产，虚怀只爱才。盐官虽绊骥，名是汉庭来。
游夹山漾
杜浚（明代）

出坞谢群贤，放舸理长啸。烟岫映澄波，始知所历妙。

林壑罗秋姿，紫翠罥寒照。蘋汀欲为雪，枫岸忽如烧。

目逐绝境往，意惬佳气要。层峰何婵娟，湾环亦窈窕。

泛漾疑江湖，回帆复萝茑。面面见道场，一一起凭吊。

寻幽不觉迟，归晚顾而笑。石门免见诃，登楼感同调。
颂古二十一首
释正觉（宋代）

侍者来言报大王，赵州曾揖下禅床。
怜儿不觉傍观丑，争奈全身在帝乡。
冯庵诗云轩于晚翠早劬书
林旭（清代）

随地名轩无不可，得闲写字亦相宜。援毫未解心先画，入格深相手似槌。

此事养和承平日，几人变法中兴时。斫轮老去犹堪用，莫使后生空得诗。
渐翁夜过山中
许相卿（明代）

寒夜平生友，星江百里船。风烟犹远色，虹月更新妍。

十载话通昔，一真思入玄。分携秋水岸，怅咏白云篇。
舟中读子进昆仲西游集有怀其人作诗寄之并示成父弟二首 其二
赵蕃（宋代）

文士今固有，未闻居一门。松筠无异操，茧蕙若同根。

试问临风读，何如把酒论。兹行羡吾弟，弭楫向湖村。
三月初诣祖父母父母各墓所 其三
林熙春（明代）

先人托体是三台，仰面当潮丸曲来。天上丝纶驰魏阙，山中草木属春台。

宣扬甫解黄金结，字句争传碧玉堆。惟有吾亲方不忝，九京不夜喜颜开。
公燕诗
应玚（两汉）

巍巍主人德，佳会被四方。开馆延群士，置酒于斯堂。

辨论释郁结，援笔兴文章。穆穆众君子，好合同欢康。

促坐褰重帷，传满腾羽觞。
晚晴
姜特立（宋代）

晚晴返照射高栌，不觉烦襟气一苏。
欲问明朝天色好，请看空际两浮图。
奉和七夕应令
徐铉（宋代）

今宵星汉共晶光，应笑罗敷嫁侍郎。斗柄易倾离恨促，

河流不尽后期长。静闻天籁疑鸣佩，醉折荷花想艳妆。

谁见宣猷堂上宴，一篇清韵振金铛。
舟泊盘门
钱林（清代）

雁橹一声响，落帆城影圆。花光横水槛，酒气压山船。

吴市几家鹤，齐亭千树蝉。晚来纤月上，留梦照婵娟。
送王昭祖国史吏部归丹阳七绝
史尧弼（宋代）

秋毫得失肯悲欢，北固山边更一看。
龙虎四雄那复见，今馀铁镬两团团。
侍屏翁游屏山分得水字
戴炳（宋代）

携琴入空山，脩竹翠相倚。一曲千古心，泠泠寄流水。

拂云卧白石，冥搜契玄理。有时采薪人，歌声隔林起。
哕
王夫之（明代）

河间酒垆前，常愁欢见绝。絮杀采桑人，同心若为结。
盘洲杂韵上 橘友亭
洪适（宋代）

倚楹歌橘颂，巡圃款甘林。更待商山老，于斯朋盍簪。
宫词 其七十一
赵佶（宋代）

日上觚棱气郁葱，露华犹泠玉芙蓉。锦帏绣幕风光暖，琼叶珠花影渐重。
金陵杂兴二百首
苏泂（宋代）

凤凰台上凤凰游，山自青青水自流。
千载谪仙元不死，相逢一笑不能休。
寄赵文鼎
赵蕃（宋代）

殷勤寄谢湖州牧，五马谁能鬓未斑。
民事虽云急期会，登临要未负溪山。
如公讵免帝城入，有诏未迟旬岁间。
人士端能客张贾，声名自未减苏颜。
水龙吟·补陀大士虚空
辛弃疾（宋代）

补陀大士虚空，翠岩谁记飞来处。蜂房万点，似穿如碍，玲珑窗户。石髓千年，已垂未落，嶙峋冰柱。有怒涛声远，落花香在，人疑是、桃源路。
又说春雷鼻息，是卧龙、弯环如许。不然应是，洞庭张乐，湘灵来去。我意长松，倒生阴壑，细吟风雨。竟茫茫未晓。只应白发，是开山祖。
次韵闻复湖上秋日六言 其十
释道潜（宋代）

可怪狙公巧黠，犹迷暮四朝三。老我身如枯蘖，兀然不动幽岩。
江乡晚步
陈乐光（清代）

软沙堤路树迷离，一线斜阳欲暝时。红蓼花明青箬暗，乌鸦影疾白鸥迟。

炊烟透瓦寒杉屋，山色窥人苦竹离。谁写秋容助吟兴，碧天无语暮云知。
塞上曲
顾况（唐代）

黠虏初南下，尘飞塞北境。汉将怀不平，雠扰当远屏。

金革卧不怀，起舞霜月冷。点军三十千，部伍严以整。

酣战祈成功，于焉罢边衅。
书事呈叔问 其一
程俱（宋代）

召节蒲轮走四方，眼看浮俗变炎凉。升沉变化那知许，但觉琳宫气味长。
梅花
邹登龙（宋代）

约臂金寒拓绮疏，搔头玉重压香酥。
含章檐下新妆额，试启菱花得似无。
淳熙七年端午帖子词·皇后合六首
崔敦诗（宋代）

日永荇池闲画舫，风清蚕馆入新丝。
内人鬭草归能说，今岁山中艾出迟。
安道登茂材异等科
石介（宋代）

尝言春官氏，设官何龌龊。
屑屑取于人，辞赋为程约。
一字竞新奇，四声分清浊。
矫矫迁雄才，动为对偶缚。
恢恢晃董策，迹遭声病落。
每岁棘篱上，所得多浮薄。
嗟哉浮满流，不知主霸略。
六经挂东壁，三史束高阁。
琐琐事雕篆，区区衍述作。
随行登一第，谓身翥寥廓。
趋众得一官，谓身麻好爵。
栖栖咫尺地，燕雀假安吒。
汲汲五斗米，雁惊资饮啄。
壮哉张安道，少怀夫子学。
三就礼部试，不肯露头角。
耻用众人遇，羞将一赋较。
甘心揭异归，志怀本卓犖。
三贤文章师，儒林推先觉。
百鸣声喈喈，独能辨鸑鷟。
玉石方混混，独能识至璞。
荐之于天子，此材堪轮桷。
遂得望清光，三接近帷幄。
僚友视万乘，器宇诚岳岳。
顾乞数刻景，古今可扬榷。
纵横三千，得隽如夺矟，
上下驰皇王，周旋骋礼乐。
远推灾异源，上究醒闻错。
直言补王阙，危论针民瘼。
天子览其奏，嘉赏为嗟愕。
既叹相见晚，且言同时乐。
一命校秘书，恩泽优且渥。
追惜汉武世，仲舒道磽确。
再念文宗朝，刘蕡命蹇剥。
有才无其时，徒抱此诚慤。
吾君嗣丕基，百王惭景铄。
万物蒙休嘉，四夷奉正朔。
贤良得其时，才命才相虐。
一谒乃大遇，君臣无隔膜。
我贺吾君明，取士得英卓。
我贺吾道行，逢时不踸踔。
行顾人廓庙，钧轴在掌握。
上使斯文淳，下使期民朴。
五帝从何追，三王岂为邈。
南苑绝句 其十一
潘祖荫（清代）

琳宫古鼎焕天章，惜未西清两鉴详。好古小臣生苦晚，簪毫不及继梁王。
河决温家滩
陈坤（明代）

卫河波涛漏，温滩堤岸开。汹訇一夜响，簸荡六鳌回。

跬步初分派，阴堤久益推。谁能辨牛马，浑欲认风雷。

云阵排郊坰，轻车遍草莱。但闻歌瓠子，不复聚芦灰。

赤鲤游还乐，轻鸥下不猜。淼茫遥接海，浸灌远穷隈。

禾稼随流尽，奔腾逐日来。河泥膏畎亩，堤柳抉根荄。

界宇怜无际，襟怀望欲恢。浪花吹岸阔，莲叶贴天回。

骇水疑汤沸，惊涛漫雪堆。荒波摇地轴，野水漾星台。

耒耜偏能喜，流离转可哀。谽呀开日抱，争划怖山颓。

羊角悬河陇，龙鳞散野魁。村墟迷町疃，舸舰避喧豗。

水击千群鹭，波奔万骑騋。尺寻喧旦暮，城市转惊猜。

北望无平陆，遥瞻绝远垓。转轮妨滥污，星火代条枚。

普淖骈肥壤，官司惧祸胎。人功劳版干，竹落损萦回。

荷锸招群役，悬旌更屡催。三秋寒浪减，一日坏坡培。

莫虑飞鸿燕，当途有俊才。
又赓张翼韵
朱元璋（明代）

腊前三白旷无涯，应是天公降六花。
九曲河深凝底冻，张骞无处再乘槎。
全超不借借
释正觉（宋代）

霜重风严景寂寥，玉关金锁手慵敲。
寒松尽夜无虚籁，老鹤移栖空月巢。
春夜赤水驿旅怀
罗邺（唐代）

一星残烛照离堂，失计游心归渺茫。不自寻思无道路，

为谁辛苦竞时光。九衢春色休回首，半夜溪声正梦乡。

却羡去年买山侣，月斜渔艇倚潇湘。
均茶
张扩（宋代）

密云惊散阿香雷，坐客分尝雪一杯。可是陈平长割肉，全胜管仲自分财。
送曹殿丞秩满还都
韩维（宋代）

朝日照濠水，清霜发树寒。
长桥下广陌，车马来啴啴。
借问行人下，送者何盘桓。
中郎罢从军，遗爱民所叹。
雍容幕府旧，供帐清涡干。
悲我思急管，薄暮留征鞍。
酒酣惜分手，四坐惨不欢。
长河转辙迹，愁阴但漫漫。
嗟予隔追饯，饮此离恨端。
高标邈难亲，坐向飞鸿看。
尝闻古君子，赠言当豆箪。
愿君保亮节，岁晚予其观。
高宗皇帝挽词
王淮（宋代）

历数尧咨舜，羹墙舜见尧。
三加徽号册，五日未央朝。
庙祀瞻龙衮，韶音遏凤箫。
伏蒲思往事，泪湔浙江潮。
湖州歌九十八首
汪元量（宋代）

青天澹澹月荒荒，两岸淮田尽战场。
宫女不眠开眼坐，更听人唱哭襄阳。
次日出山又雨
虞俦（宋代）

一夜龙池霹雳飞，万山连雨出重围。莫愁随步冲泥滑，且得馀凉送我归。
新安江行
章八元（唐代）

江源南去永，野渡暂维梢。古戍悬鱼网，空林露鸟巢。

雪晴山脊见，沙浅浪痕交。自笑无媒者，逢人作解嘲。
西郊期涤武不至，书示
韦应物（唐代）

山高鸣过雨，涧树落残花。非关春不待，当由期自赊。
陌上花
释英（元代）

江南三月芳菲菲，杂花生树莺乱飞。美人一去几斜晖，城郭空乱人民非。

山河满目草离离，留得歌声落翠微，犹自叮咛缓缓归。
浣溪沙
向子諲（宋代）

短句赠行

樽俎风流意气倾。一杯相属忍催行。离歌更作断肠声。

衮衮大江前后浪，娟娟明月短长亭。水程山驿总关情。
示上元主簿
释心月（宋代）

单提一字赵州无，三尺吹毛也不如。
万别千差齐斩断，白云不敢犯清虚。
游东观山
张丛（唐代）

岩岫碧孱颜，灵踪若可攀。楼台烟霭外，松竹翠微间。

玉液寒深洞，秋光秀远山。凭君指归路，何处是人寰。
王敬伯歌
李端（唐代）

妾本舟中女，闻君江上琴。君初感妾意，妾亦感君心。

遂出合欢被，同为交颈禽。传杯唯畏浅，接膝犹嫌远。

侍婢奏箜篌，女郎歌宛转。宛转怨如何，中庭霜渐多。

霜多叶可惜，昨日非今夕。徒结万重欢，终成一宵客。

王敬伯，绿水青山从此隔。
次韵曾微言见赠二首
李弥逊（宋代）

自分人非日九迁，一官民社敢妨贤。
脱尘未踏邻虚地，通籍犹分有小天。
餐玉近传曾试法，买山取足不论钱。
疏慵未似嵇中散，会有斜封落从前。
寄故人
张椿龄（宋代）

浮生难百岁，能得几日月。
渐缺口中牙，将衰鬓边发。
人情不久长，翻手成胡越。
急急早归来，从今好休歇。
哭雩都县尹沈宗臣父子死节
周巽（元代）

侃侃雩都令，情深入梦思。大儿同死节，慈母痛生离。

犹想之官日，空怜骂贼时。欲持一杯酒，遥酹郁孤祠。
偈二十七首 其十七
释绍隆（宋代）

田地隐密，鬼家活计。从空放下，坐井窥天。虎丘门下，不说老婆禅。

只要诸人眼横鼻直，三十年后免得敲■打瓦。
秋杪集诃林怀吴用潜陈集生二社长
梁元柱（明代）

秋深仍白社，秋思正何如。凉籁依林薄，清钲杂梵馀。

剑看霜乍冷，星聚夜分疏。自觉尘心寂，伊人并起予。
送夏侯审游蜀
李端（唐代）

西望烟绵树，愁君上蜀时。同林息商客，隔栈见罛师。

石滑羊肠险，山空杜宇悲。琴心正幽怨，莫奏凤凰诗。
成都浣花草堂杜少陵祠 其三
于式枚（清代）

海内兵戈满，天涯岁月孤。西来严仆射，北望李司徒。

寄兴聊题壁，忧时独论都。蓬莱何可到，冷梦逐青梧。
采菱曲
陆罩（南北朝）

参差杂荇枝，田田竞荷密。转叶任香风，舒花影流日。

戏鸟波中荡，游鱼菱下出。不与文王嗜，羞持比萍实。
西冈僦居
文同（宋代）

出官在秦蜀，始末凡十年。
所治得公宇，靡不完且坚。
中堂与挟廊，角翼相钩联。
领属仅十口，出处皆安便。
冬夏恶风日，侵薄曾无缘。
今年归中都，职事叨磨铅。
未免僦屋住，敢谓须华鲜。
西冈颇幽僻，爱此远市廛。
问得王氏居，十楹月四千。
床榻案几外，空处无一缘。
郾溷及井灶，坼壁皆相连。
经庳须俯首，过隘常侧肩。
所谓十口者，日绕蜗壳旋。
前时大暑中，几不禁袢延。
郁若鼎釜炊，局如狴犴挛。
走蝎过乱蚁，飞蚊剧群蝉。
今日幸过之，复畏明日然。
喜见白露节，相贺肌肉全。
如何下淫雨，晓夕常绵绵。
瓦破榱栋漏，柱陷墙垣穿。
惟供改席坐，岂暇安枫眠。
中庭止数步，深已可载船。
尽室徒跣行，一起复一颠。
京师费耗地，居止实重迁。
俸料计月入，外得无几钱。
却思已过分，仅免亲犁田。
自望于古人，若地而升夫。
小庐焦生高，陋巷颜子贤。
引之谕妻孥，吾道宜此焉。
犹胜比邻者，寒突无晨烟。
诗偈 其七十
庞蕴（唐代）

十方同一等，此是真如寺。里有无量寿，本来无名字。

凡夫不入理，心缘世上事。乞钱买瓦木，盖他虚空地。

却被六贼驱，背却真如智。终日受艰辛，妄想图名利。

如此学道人，累劫终不至。
想庐山三首 其二
韦骧（宋代）

访水寻山好已迂，胜游难必果何如。二林咫尺还淹兴，空读匡庐易览书。
舅氏内翰公招同念亭卜太史野集赋呈
朱续晫（清代）

春山沐春雨，静女整烟鬟。浅草宜趺坐，明霞助醉颜。

花随村断续，萍逐水弯环。十丈红尘里，谁当似此间。
远戍劝戒诗
繁钦（魏晋）

肃将王事。
集此扬土。
凡我同盟。
既文既武。
郁郁桓桓。
有规有矩。
务在和光。
同尘共垢。
各竟其心。
为国蕃辅。
誾誾行行。
非法不语。
可否相济。
阙则云补。
蝶恋花（次韵黄子羽重午）
陈著（宋代）

世变无情风挟雨。长夜漫漫，何日开晴午。白发萧疏惊岁序。儿嬉漫说重重午。

粒啄偷生如抟黍。过计何须，负郭多南亩。曾著宫衣沾雨露。如今掩袂悲湘浦。
念奴娇·今年秋早
佚名（宋代）

今年秋早，似常年、人世光阴如电。君看老仙风度别，绿发芳瞳长健。细数平生，三千功行，一一修持遍。通明殿上，钧天张乐高燕。应似六一先生，神清之洞，万仞苍苔藓。少待中原开霁了，一片闲云舒卷。姹女炼成，婴儿养就，坐阅蓬莱浅。青霄笙鹤，也应回顾鸡犬。
陆贾
朱淑真（宋代）

汉方扰扰袭秦风，勇士相高马上功。惟有君侯守奇节，能将新语悟宸衷。